ໃນວັນທີ 22 ກັນຍາ 2022 ທີ່ ນະຄອນນິວຢອກ, ທ່ານ ສະເຫຼີມໄຊ ກົມມະສິດ, ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ ໄດ້ນຳພາຄະ ນະຜູ້ແທນແຫ່ງ ສປປ ລາວ ສືບຕໍ່ເຂົ້າ ຮ່ວມ ກອງປະຊຸມລະດັບສູງຕ່າງໆ ໃນໄລຍະກອງປະຊຸມສະມັດຊາໃຫຍ່ ສປຊ ສະໄຫມທີ 77 ຄື: ກອງປະຊຸມລັດຖະ ມົນຕີການຕ່າງປະເທດອາຊຽນ ແບບບໍ່ເປັນທາງການ (Informal ASEAN Ministerial Meeting) ເພື່ອປຶກສາຫາລືກ່ຽວກັບການສືບຕໍ່ສົ່ງເສີມບົດບາດຂອງອາຊຽນ ກໍຄືທັດສະນະລວມຂອງ ອາຊຽນ ໃນບັນຫາພາກພື້ນ ແລະ ສາກົນ; ກອງປະຊຸມລັດຖະມົນຕີຂອງກຸ່ມປະເທດກຳລັງພັດທະນາທີ່ບໍ່ມີຊາຍແດນຕິດກັບທະເລ (LLDCs Ministerial Meeting) ເພື່ອທົບທວນຄືນຜົນສຳເລັດ, ຄວາມຄືບໜ້າ ແລະ ສິ່ງທ້າທາຍໃນການຈັດຕັ້ງປະຕິບັດແຜນດຳເນີນງານ ວຽນນາ ສຳລັບປະເທດກຳລັງພັດທະນາທີ່ບໍ່ມີຊາຍແດນຕິດກັບທະເລ; ກອງປະຊຸມລັດຖະມົນຕີຂອງກຸ່ມປະເທດດ້ອຍພັດທະນາ (LDCs Ministerial Meeting), ເຊິ່ງໃນໂອກາດນີ້, ທ່ານ ຮອງນາຍົກລັດຖະມົນຕີ ໄດ້ຍົກໃຫ້ເຫັນຜົນກະທົບຈາກການລະບາດຂອງພະຍາດໂຄວິດ-19, ວິກິດການດ້ານພະລັງງານ ແລະ ສະບຽງອາຫານ ທີ່ໄດ້ສົ່ງຜົນກະທົບໂດຍກົງຕໍ່ການພັດທະນາເສດຖະກິດ-ສັງຄົມຂອງ ສປປ ລາວ. ພ້ອມນັ້ນກໍໄດ້ ສະແດງຄວາມໝາຍໝັ້ນໃນການຈັດຕັ້ງປະຕິບັດແຜນປະຕິບັດງານ ໂດຮາ ສຳລັບປະເທດດ້ອຍພັດທະນາ (DoHA Programme of Action for LDCs) ທີ່ຫາກໍ່ຖືກຮັບຮອງໃນຕົ້ນປີນີ້.
ໃນໂອກາດດຽວກັນນີ້, ທ່ານຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ ຍັງໄດ້ພົບປະສອງຝ່າຍກັບທ່ານ ນາງ ທັນຍາ ຟາຮອນ (Tanja Fajon), ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ ແຫ່ງ ສາທາລະນະລັດ ສະໂລເວນີ, ເພື່ອປຶກສາຫາລືກ່ຽວກັບການສົ່ງເສີມສາຍພົວພັນ ແລະ ການຮ່ວມມືໃນຂອບສອງຝ່າຍ ແລະ ການສະໜັບສະໜູນເຊິ່ງກັນ ແລະ ກັນໃນເວທີສາກົນ.
ຂ່າວ;ພາບ: ກົມການຂ່າວ ກະຊວງການຕ່າງປະເທດ